Otsailaren 16ko 51/2006 epaia, maiatzaren 14ko 928/1998 Errege Dekretuari buruzkoa. Beraren bidez, lan-arloko arau-hausteen zigorrak ezartzeko eta Gizarte Segurantzaren kuoten likidazio-espedienteetarako prozedurei buruzko Erregelamendu Orokorra onartzen da (2006ko otsailaren 16ko EAOn argitaratua).
a) 
Aurrekariak
-
Gatazkaren eragile: Katalunia (4464/1998 zenbakia).

-
Aurkaratutako araua: maiatzaren 14ko 928/1998 Errege Dekretua, lan-arloko arau-hausteen zigorrak ezartzeko eta gizarte-segurantzaren kuoten likidazio-espedienteetarako prozedurak onartzen dituena.

-
Aurkaratzearen hedadura: Erregelamenduaren 18.3 artikulua.

-
Errekurtsoaren zergatia: Kataluniak uste du Erregelamenduaren 18.3 artikuluak, lan-arloko zigor-espedienteak instruitzeko eginkizunak arau-haustearen akta egin zuen Gizarte Segurantzako Ikuskatzailearen edo Ikuskatzaile-ordearen esku uztean, gainditu egiten duela Estatuak lan-arloko eta Gizarte Segurantzako legegintzarako duen eskumena, eta Kataluniako Generalitatearen zerbitzuen antolamenduaren barne-esparrua inbaditzen duela.

b) 
Iruzkin-laburpena
1.
Konstituzio Auzitegiak hitzez hitz aldatzen du hona aurkaratutako 18.3 artikulua. Honela dio:

“3. Arau-haustearen aktaren kontrako alegazioak epe barruan aurkezten badira, alegazio horiek ebatzi behar dituen organoak akta egin zuen ikuskatzailearen edo ikuskatzaile-ordearen txosten argigarria eskatu ahal izango du. Kasu horretan, ikuskatzaileak edo ikuskatzaile-ordeak espedientearen instruktorearen eginkizunak hartuko ditu bere gain, eta hamabost eguneko epean eman beharko du txosten argigarria. Txosten hori aginduzkoa izango da baldin eta alegazioetan aktan jasotakoez besteko egitateak edo egoerak aipatzen badira arrazoitzat, edo aktako egitateen kontakizuna aski ez izatea, edo edozein kausak eragindako defentsa gabezia. 
Txosten horrek berariaz baloratuko ditu aurkeztu edo egin diren frogak eta eman diren alegazioak, eta ebazpen-proposamen behin betikoa ere edukiko du. BesBestalde, espedientea ikuskatzaileak oniritzitako aktaren ondorioa izan bada, jarduketak eragin dituen aktari oniritzia eman dion ikuskatzailearen adostasuna beharko du akta egin duen ikuskatzaile-ordearen txostenak”. 
AuziaAuzia eskumen-antolamenduan kokatzeari dagokionez, epaiak honako hau dio: kontuan hartu beharreko eskumen-tituluak lan-arloari eta Gizarte Segurantzari dagozkionak dira (EKaren 149.1.7 eta 149.1.17 artikuluetan daude jasota). Arau horietako lehenbizikoak “Estatuari esleitzen dio lan-arloko legegintza, autonomia-erkidegoek betearazpenerako duten eskumenaren kalterik gabe”; bestalde, Konstituzio Auzitegiak nabarmentzen du “Estatuak lan-arloan duen eskumen esklusiboa bere zentzu materialaren arabera ulertu behar dela, edozein dela ere arauen maila formala” (Konstituzio Auzitegiaren 35/1982 epaia, ekainaren 14koa, 2. OJ), eta, hortaz, legeak ez ezik, erregelamenduak ere hartu behar dituela bere baitan”.
Arlo honetan autonomia-erkidegoari esleitu zaion eskumenari dagokionez, Kataluniako Autonomia Estatutuak Kataluniari esleitu dio lan-arloko legeriaren betearazpen-eginkizuna”, “eta, hala, egun Estatuak arlo honetan eta lan-harremanei buruz betearazpen-mailan dituen ahalmenak, eskumenak eta zerbitzuak Kataluniako Autonomia Erkidegoak bereganatzen ditu, hark goi-mailako ikuskapena egitearen kalterik gabe”, Kataluniako Autonomia Estatutuaren 11.2 artikuluaren lehenbiziko tartekiak xedatzen duenez. Eskumen horretan sartzen dira horretarako behar diren “zerbitzu-antolaketarako barne-erregelamenduak ematea” (Konstituzio Auzitegiaren 249/1988 epaia, abenduaren 20koa, 2. O.J; 95/2002 epaia, apirilaren 25ekoa, 9. OJ; eta 158/2004 epaia, irailaren 21ekoa, 5. OJ), bai eta betearazpen-eskumen funtzionala bera arautzea ere, eta, baita ere, oro har, “lan-harremanen sistema osoa arautzen duen araudia gauzatzeko behar diren jarduerak” (Konstituzio Auzitegiaren 194/1994 epaia, ekainaren 23koa, 3. OJ). Orobat dio “betearazpen-eskumena esleituz, hari dagokion arloko zigor-ahala ere esleitzen dela (Konstituzio Auzitegiaren 87/1985 epaia, uztailaren 16koa, 1. eta 2. OJak; 227/1988 epaia, azaroaren 29koa, 29. OJ, eta 195/1996 epaia, azaroaren 28koa, 8. OJ)”. 
Eta Gizarte Segurantzaren arloari dagokionez, “EKaren 149.1.17 artikuluak dio Estatuak eskumen esklusiboa duela “Gizarte Segurantzaren oinarrizko legegintzari eta araubide ekonomikoari dagokienez, autonomia-erkidegoek beren zerbitzuak betearaztearen kalterik gabe”, eta, aldiz, Kataluniako Autonomia Erkidegoaren 17. artikuluak, 2. b) paragrafoan, Generalitateari esleitzen dio “Gizarte Segurantzaren araubide ekonomikoaren kudeaketa”, eta 4. paragrafoan, haren esku uzten du Gizarte-Segurantzaren zerbitzu guztien administrazioa, Estatuari dagokion goi-ikuskaritzaren kalterik gabe”. Halaber, honekin amaitzen du: “lan-arloko eta Gizarte Segurantzako zigorrak (eskumen-gatazka honen 18.3 artikulua aplikatzen zaie) ezartzeko eskumena, lehen batean, Kataluniako Generalitateari dagokio, Gizarte Segurantzaren araubide ekonomikoaren arloan Estatuarentzat erreserbatu direnak izan ezik. Nolanahi ere, komeni da nabarmentzea gatazka honek ez duela auzitan jartzen nori esleitu behar zaion zigorrak ezartzeko eskumena, auzitan jarritako araua jasotzen duen prozedura-erregelamendua aplikatzekoa den zigor-arlo material bakoitzean, baizik eta, kontu zehatzagoa, alegia, honako hau: ea zigor-eskumena Kataluniako Generalitateari dagokion kasuetan, arau horrek Generalitatearen eskumenak urratzen ote dituen, alegia, autonomia-erkidego horrek bere eskumen funtzionala arautzeko eta horretarako beharrezko diren zerbitzuak antolatzeko dituen eskumenak (4. OJ).
2. Behin eskumenak kokatutakoan, Konstituzio Auzitegiak zedarritu egiten du eskumen-gatazka, eta zehazten du “auzia 18. artikuluaren 3. pasartearen edukiari buruzkoa dela, hau da, ea arau-haustearen akta egin zuen lan-arloko ikuskatzailearen esku-hartzea aukerakoa edo arauzkoa den, ustez erantzukizuna duenak akta horren kontra alegazioak aurkezten dituenean”. Horri buruz, Kataluniako Autonomia Erkidegoak alegatzen du Lan Ikuskaritzari esleitutako eginkizunek urratu egiten dituztela autonomia-erkidegoaren betearazpen-eskumenak, eta horrek eragiten duela zigor-prozedura horietako frogen instrukzio eta balorazioak eta alegazio eta proposamenak Estatu Ikuskaritzarentzat erreserbatzea.” (6. OJ) 
Epaiak, puntu honetan, honela dio: “nahiz eta egia den zigor-espedienteetako ikuskapen-jarduerak ekar dezakeela instrukzio-faseko zenbait eginkizun Estatuko ikuskatzaileen gain uztea, horrek ez du ahalmenik ematen jarduten ari den ikuskatzaileari zigor-prozedurako organo instruktorearen izaera esleitzeko, osterantzean eragotzi egingo bailitzaioke autonomia-erkidegoko administrazioari bere zerbitzuen administrazio-antolaketa erabakitzeko eskumena hobekien deritzon eran garatzea. Honela amaitzen du: “lan-arloko arau-hausteak zigortzeko eta Gizarte Segurantzaren kuotak likidatzeko espedienteen prozedurei buruzko Erregelamenduaren 18. artikuluko 3. paragrafoak urratu egiten ditu Kataluniako Generalitatearen eskumenak, lehenbiziko pasartean honako hau ezartzen duenean: Baldin eta arau-haustearen akta egin zuen ikuskatzaileari edo ikuskatzaile-ordeari  txosten argigarria eskatzen bazaio errua egozten zaion subjektuak (edo subjektuek) egindako alegazioei buruz, ikuskatzaileak edo ikuskatzaile-ordeak zigor-espedientearen instruktorearen eginkizunak bereganatuko ditu; nolanahi ere, zigortzeko ahala, gaiarengatik, Kataluniako Generalitateari dagokionean, berari egokituko zaio, berdin-berdin, zigor-espedientea instruitzeko organoa zein den zehaztea.”

Eta, era berean, arau horrek, bigarren paragrafoan ezartzen duelarik ikuskatzaileak edo ikuskatzaile-ordeak “ebazpen-proposamen behin betikoa” sartu behar duela txostenean, urratu egiten ditu Kataluniako Generalitatearen eskumenak aipatu ditugun kasu horietan berorietan. Zeren eta, behin betiko proposamen hori, Lan arloko eta Gizarte Segurantzako Ikuskaritza antolatzeko azaroaren 14ko 42/1997 Legearen laugarren xedapen gehigarriak aipatzen duena, “ebazpen” hitza erabiltzen ez bada, honela ulertu behar baita: jarduten ari den funtzionarioak zigor-espedientearen organo instruitzaileari adierazten dion proposamena da, behin-betikoa, egindako alegazioak edo frogak ikusirik aktan jasotzen den hasierako proposamena berretsi edo zuzentzen duena; ez da ulertu behar, ordea, ebazpen-proposamen behin betiko gisa, alegia, espedientea instruitu duen organoak egin eta ebazteko eskumena duen organoari aurkeztu behar dion proposamen gisa.
Azkenik, epaiak dio “18.3 artikuluak urratu egiten dituela Kataluniako Generalitatearen eskumenak; izan ere, zigortzeko eskumena, gaiarengatik, Generalitateari dagokionean, ezin zaio instruktorearen eginkizuna Lan-arloko Ikuskatzaileari edo Ikuskatzaile-ordeari esleitu, ez eta xedatu ere Ikuskatzaile horrek egingo duen behin betiko proposamena “ebazpen” proposamena izan dadila.  Nolanahi ere, xedapen horiek ez dute inolako eskumen-arazorik eragiten zigortzeko eskumena, gaiarengatik, Estatuko Administrazioari dagokionean (7. OJ).
3.
Amaitzeko, Konstituzio-auzitegiak honako hau erabakitzen du epaitzan: “Kataluniako Generalitateak Lan arloko Arau-hausteak Zigortzeko eta Gizarte Segurantzaren Kuoten Likidazio-espedienteetarako prozedurei buruzko Erregelamendu Orokorraren (maiatzaren 14ko 928/1998 Errege Dekretuak onartu zuen) 18.3 artikuluaren kontra eragindako eskumen-gatazka positiboa hein batean onartzea, eta horrenbestez adieraztea ezen artikulu horrek urratu egiten dituela Kataluniako Generalitatearen eskumenak, 7. OJaren azken pasartean aipatutako eran.”
SINOPSIA: Konstituzio-auzitegiak Lan arloko Arau-hausteak Zigortzeko eta Gizarte Segurantzaren Kuoten Likidazio-espedienteetarako prozedurei buruzko Erregelamendu Orokorraren (maiatzaren 14ko 928/1998 Errege Dekretuak onartu zuen) 18.3 artikuluaren edukia deuseztatzen du Konstituzioaren aurka jotzeagatik eta baliogabe uzten du. Konstituzioaren arabera, Estatuak gizarte-segurantzako eta lan-arloko legegintzarako dituen eskumena erabiltzen du Kataluniako autonomia-erkidegoari dagokion esparru bat inbaditzeko, hau da, Kataluniak arlo horretan dituen betearazpen-eskumenak urratzen ditu. Deuseztatutako arau horren bidez lan-arloko zigor-prozedurako hainbat gai arautzen ziren, eta gai horiek arautzea Kataluniari dagokio, betearazpen-eskumenen barruan.
